Mads Olsen (SF), 2025-04-25:
Tak for ordet, formand.
Med det her lovforslag vil Dansk Folkeparti fratage statsborgerskabet fra Fasar Abrar Raja, bedst kendt fra »Den sorte svane«.
Jeg synes egentlig, vi har haft en rimelig åben debat omkring det her.
Der er heller ikke nogen tvivl om for SF, at »Den sorte svane« og Fasar Abrar Rajas opførsel i den er rystende.
Jeg er jo rimelig ny som udlændingeordfører og faktisk også her i Folketinget, så når sådan nogle ting kommer frem, kan man jo godt tænke: Kan det virkelig blive værre?
Men jeg deler også andres analyse af, at det her ville være i strid med konventionerne, og det er også kernen i, hvorfor SF ikke kan stemme for forslaget.
Vi deler vurderingen fra Institut for Menneskerettigheder om, at den her vurdering om, at en person bliver statsløs eller ej ved fratagelse af statsborgerskabet, er en her og nu-afgørelse, og det bør ikke være baseret på, hvorvidt personen i fremtiden har muligheden for at registrere sig i et andet land – og da slet ikke et land, som vi kan læse i medierne lige nu måske er på vej i en krig med Indien.
Det synes jeg ville være rimelig vildt at have den usikkerhed omkring det hele.
Der kan godt være nogle teorier om, at han har et andet nordisk statsborgerskab, men da han ikke os bekendt har et dobbelt statsborgerskab, så vil dette forslag være i strid med internationale konventioner, og derfor kan vi ikke bakke det op.
Samtidig er der for os at se et spørgsmål om, hvorvidt det er grundlovsstridigt.
Det har vi i hvert fald haft en drøftelse af med nogle professorer.
Vi har allerede en lov, som giver mulighed for, at man kan fratage statsborgerskabet fra bandekriminelle, hvis de er til alvorlig skade for Danmarks vitale interesser.
Den lov har vi allerede, så hvorfor skal vi stå her i Folketingssalen?
Fasar Abrar Raja er jo ikke den værste rocker.
Han er bare den, der er mest kendt, fordi man har lavet en dokumentar, hvori han indgår.
Jeg synes, det er kritisabelt, at vi skal basere de her ting på, hvorvidt vi lige får set en dokumentar, og hvorvidt man lige optræder i en dokumentar.
Det bør være domstolene, der tager den vurdering og også vurderer på den foranledning, om det er i strid med Danmarks internationale forpligtelser, og også om det er i strid med grundloven.
Da vi fik præsenteret det her forslag, fik jeg også en interessant mail om, at det jo ikke var første gang, man havde fremsat sådan et forslag om at fratage en person sit danske statsborgerskab.
Det gjorde man også i 1947.
Danmarks Kommunistiske Parti gjorde det med Aksel Larsen i spidsen som ordfører, og det er jo altid interessant, at Dansk Folkeparti kan blive inspireret af det kommunistiske parti og også af Aksel Larsen.
Det synes jeg da er lidt sjovt.
Det kan vi da håbe også sker på andre planer, men det er nok lidt urealistisk.
Men jeg må også sige, at der jo er forskel på de to sager.
Sagen dengang var en decideret landsforræder, der viste højtstående tyske nazister rundt i Danmark – nazister, der var så brutale, at selv Hitler sagde, at vedkommende havde et jernhjerte.
Der skal alligevel rimelig meget til.
Så vi kommer ikke til at stemme for det her forslag, men vi hilser egentlig debatten velkommen, fordi det er første gang i 75 år, vi har haft sådan en debat, og vi har mange gengangere i den her sal, ganske vist fra begge fløje, så jeg hilser debatten om en stort set helt ny ting velkommen.
Tak for ordet.